Meisie (10) geskiet ná sy en seun (8) by man se huis inbreekArgieffoto: Kent Williamson ‘n 10-jarige meisie is na die hospitaal gehaas ná sy Saterdagoggend omstreeks 03:00 in ’n man se huis in die arm geskiet is. Kol. Mtsholi Bhembe, woordvoerder van die polisie, het gesê die polisie in Kanyamazane het reageer op ’n klagte van ’n skietery wat glo in ’n huis in die nedersetting plaasgevind het. Volgens die inligting beskikbaar het die polisie ’n man, die eienaar van die huis, en twee minderjariges, ‘n 10-jarige meisie en 8-jarige seuntjie, ook in die huis aangetref. “Die man het verduidelik dat hy ’n snaakse geluid in die huis gehoor het terwyl hy geslaap het. Hy het opgestaan om te gaan ondersoek instel en gesien die sitkamer se lig is aangeskakel,” het Bhembe verduidelik. Die man het sy vuurwapen gaan haal toe hy ’n skaduwee sien en twee skote afgevuur. “Hy het toe die stem van een van die kinders gehoor wat sê ‘moenie my doodmaak nie’,” het Bhembe gesê. Die man het toe al die ligte aangeskakel en die twee kinders gesien. Hy het hulle onmiddellik ondervra oor wat hulle in sy huis soek en hoe hulle ingekom het. “Die kinders het toe na ‘n klein venstertjie in die motorhuis gewys. “Hy het op daardie oomblik gesien die meisie bloei, want sy is raakgeskiet, en dadelik die polisie en ’n ambulans gebel,” het Bhembe gesê. Volgens Bhembe bly die kinders in ’n heel ander deel van die nedersetting, sowat vyf kilometer weg van die huis af. “As ’n mens kyk na die sekuriteitsmaatreëls wat die man in plek het, die hoogte van die mure en selfs net die afstand en die tyd van die oggend, kan ’n mens nie anders nie as om te dink dat hulle hulp van volwassenes gehad het. Ons ondersoek alle moontlikhede.” ’n Saak van poging tot moord is teen die man aanhangig gemaak en een van huisbraak teen die twee kinders.